ANDREJ ZORKO: MED VOLIVCI JE ČUT ZA SOCIALNO IN PRAVIČNO DRŽAVO PREVLADAL NAD INTERESI KAPITALA

»Neuradni izid referenduma, s katerim smo volivke  in volivci z veliko večino zavrnili potrditev zakona o malem delu, je nesporno dokaz, da  je čut za socialno in pravično državo prevladal nad interesi kapitala, politike, raznih interesnih skupin in tajkunov. Je dokaz, ki pa hkrati pomeni tudi opozorilo, da se politika v prihodnje naj ne ukvarja sama s seboj, ampak, da naj že končno prične opravljati svojo delo tako kot se mora. Če bi delavke in delavci v proizvodnji, v storitvenih dejavnostih tako opravljali delo kot to počnejo politiki, bi po vsej verjetnosti že zdavnaj  prejeli odpoved delovnega razmerja,« je v E-novicah ZSSS po referendumu o malem delu zapisal izvršni sekretar ZSSS Andrej Zorko.

Njegov prispevek v E-novicah ZSSS v celoti lahko preberete tukaj.

Kupovanje raznih vstopnic, postavljanje semaforjev vsekakor ni tisto, kar potrebujemo. Potrebujemo učinkovito in pravično državo, ki ne bo delala razlik glede na ekonomski ter socialni položaj posameznika in ki bo ob pripravljanju sprememb upoštevala predloge, ki jih podajajo socialni partnerji in druge zainteresirane skupine. Upamo lahko, da sta se tako Vlada RS kot tudi Ministrstvo za delo, družino in socialne zadeve iz referendumskega izida kaj naučila. Dobila sta namreč lekcijo. Lekcijo volivk in volivcev, državljanov te države!

Star pregovor pravi: »Če želiš komu naliti čistega vina, moraš najprej umiti kozarec.«. Vsekakor pa moraš najprej ugotoviti, kaj delaš narobe. Ta politika tega ni storila in kot vse kaže, tudi ne namerava. Včerajšnje izjave nekaterih akterjev na vladni strani namreč  kažejo, da vzrok za referendumski izid pripisujejo dejstvu, da se ljudje še ne zavedajo, kaj reforme v svojem bistvu pomenijo in da so nujne. Kot da bi bili neumni.  Pa nismo! 

Na tem mestu jim sporočamo, da se še kako zavedamo pomena reform, zavedamo se, da so spremembe potrebne, vendar pa nikakor ne pristajamo na kakršnekoli spremembe. Sploh pa ne na tiste, ki peljejo v večjo revščino, povečevanje socialne izključenosti, izkoriščanje ljudi  in v rušenje vrednot in standardov socialne države. Čas je, da tudi glavni akterji na vladni strani to spoznajo! Zlasti pri pripravljanju sprememb delovnopravne zakonodaje in  zdravstvene reforme. Z udeležbo na tim. pokojninskem referendumu in z glasovanjem proti uveljavitvi pokojninskega zakona (ZPIZ-2) jim bomo to še enkrat pokazali.

Zveza svobodnih sindikatov Slovenije se iskreno zahvaljuje vsem državljankam in državljanom Republike Slovenije, ki ste odšli na volišča in oddali svoj glas proti zakonu o malem delu. Več kot 80 odstotkov nas je bilo. Več kot 80 odstotkov tistih, ki nam je v interesu ohranitev vrednot socialne države in ohranitev pravic delavk in delavcev. Več kot 80 odstotkov tistih, ki smo Vladi RS na semaforju prižgali rdečo luč na poti, po kateri stopa. 

